Nariadenie Komisie (ES) č. 1617/95
zo 4. júla 1995,
ktorým sa mení a dopĺňa nariadenie (ES) č. 1162/95, stanovujúce osobitné podrobné pravidlá uplatňovania systému dovozných a vývozných licencií pre obilniny a ryžu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené Aktom o pristúpení Rakúska, Fínska a Švédska a nariadením (ES) č. 1528/95 [2], najmä na jeho články 9 (2), 12 (4) a 13 (11),
keďže nariadenie Komisie (ES) č. 1162/95 [3] stanovuje osobitné podrobné pravidlá uplatňovania systému dovozných a vývozných licencií pre obilniny a ryžu; keďže obdobie platnosti dovozných licencií na slad v prílohe I k tomu nariadeniu nie je stanovené; keďže následkom toho by sa malo stanoviť toto obdobie, aby sa zohľadnili požiadavky trhu a napravila táto chyba;
keďže opatrenia, ktoré obsahuje toto nariadenie sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Časť A prílohy I k nariadeniu (ES) č. 1162/95 sa týmto nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 4. júla 1995